గెర్హార్డ్ ఎరాస్మస్

**మెర్వే గెర్హార్డ్ ఎరాస్మస్** (జననం 1995 ఏప్రిల్ 11) నమీబియాకు చెందిన అంతర్జాతీయ క్రికెట్ ఆటగాడు. 2026 జనవరి నాటికి నమీబియా జాతీయ క్రికెట్ జట్టు కెప్టెన్.

## తొలినాళ్ళ జీవితం, కుటుంబం
మెర్వే గెర్హార్డ్ ఎరాస్మస్ 1995 ఏప్రిల్ 11 న నమీబియాలోని విండ్‌హోక్‌లో జన్మించారు. అతని తండ్రి ఫ్రాంకోయిస్ ఎరాస్మస్ విండ్‌హోక్‌లో ఒక న్యాయ సంస్థను నడుపుతున్నాడు. ఆయన క్రికెట్ నమీబియా మాజీ అధ్యక్షుడు, అంతర్జాతీయ క్రికెట్ కౌన్సిల్ (ICC) అసోసియేట్ డైరెక్టరు. 2018 నాటికి ఎరాస్మస్, దక్షిణాఫ్రికాలోని స్టెల్లెన్‌బోష్ విశ్వవిద్యాలయంలో నాల్గవ సంవత్సరం న్యాయ విద్యార్థి.

## కెరీర్
ఎరాస్మస్ తొలిసారిగా 2011 ఫిబ్రవరిలో 15 సంవత్సరాల వయసులో నమీబియా తరపున సీనియర్ స్థాయిలో ఆడాడు, సందర్శనకు వచ్చిన మేరీల్‌బోన్ క్రికెట్ క్లబ్ (MCC) జట్టుతో ఆడాడు. అతను 16 సంవత్సరాల వయస్సులో, 2011–2013 ICC ఇంటర్‌కాంటినెంటల్ కప్‌లో 2011 సెప్టెంబరులో ఐర్లాండ్‌తో జరిగిన మ్యాచ్‌లో అంతర్జాతీయ ఫస్ట్-క్లాస్ క్రికెట్‌ లోకి ప్రవేశించి,  జట్టు చరిత్రలో అతి పిన్న వయస్కుడైన ఆటగాడిగా నిలిచాడు.  అతను 2012 ICC వరల్డ్ ట్వంటీ20 క్వాలిఫైయర్ కోసం నమీబియా జట్టులో సభ్యుడు. 

ఆస్ట్రేలియాలో జరిగిన 2012 అండర్-19 క్రికెట్ ప్రపంచ కప్ కోసం ఎరాస్మస్‌ను నమీబియా అండర్-19 జట్టులో తీసుకున్నారు. యునైటెడ్ అరబ్ ఎమిరేట్స్‌లో జరిగిన 2014 అండర్-19 క్రికెట్ ప్రపంచ కప్‌లో జట్టుకు నాయకత్వం వహించాడు.

ఎరాస్మస్ 2018 ICC వరల్డ్ క్రికెట్ లీగ్ డివిజన్ టూ టోర్నమెంటు కోసం నమీబియా జట్టులో ఆడాడు. 2018 ఆగస్టులో 2018 ఆఫ్రికా T20 కప్ కోసం నమీబియా జట్టులో చోటు దక్కించుకున్నాడు. 

2019 మార్చిలో, 2019 ICC వరల్డ్ క్రికెట్ లీగ్ డివిజన్ టూ టోర్నమెంట్ కోసం నమీబియా జట్టుకు ఎరాస్మస్ కెప్టెన్‌గా ఎంపికయ్యాడు.  నమీబియా టోర్నమెంటులో మొదటి నాలుగు స్థానాల్లో నిలిచింది, తద్వారా వన్డే ఇంటర్నేషనల్ (వన్‌డే) హోదాను పొందింది.  ఎరాస్మస్ 2019 ఏప్రిల్ 27  న ఒమన్‌తో జరిగిన టోర్నమెంట్ ఫైనల్‌లో నమీబియా తరపున తన తొలి వన్డే ఆడాడు. 2019 మేలో ఉగాండాలో జరిగిన 2018–19 ICC T20 ప్రపంచ కప్ ఆఫ్రికా క్వాలిఫైయర్ టోర్నమెంటు ప్రాంతీయ ఫైనల్స్‌కు నమీబియా జట్టుకు కెప్టెన్‌గా ఎంపికయ్యాడు.   2019 మే 20 న ఘనాతో జరిగిన మ్యాచ్‌లో నమీబియా తరపున తన ట్వంటీ20 అంతర్జాతీయ రంగప్రవేశం చేశాడు. 

2019 జూన్లో, 2019–20 అంతర్జాతీయ సీజన్‌కు ముందు క్రికెట్ నమీబియా వారి అత్యుత్తమ పురుషుల జట్టుకు ఎంపికైన ఇరవై ఐదు మంది క్రికెటర్లలో ఎరాస్మస్ ఒకరు.   2019 సెప్టెంబరులో, యునైటెడ్ అరబ్ ఎమిరేట్స్‌లో జరిగిన 2019 ICC T20 ప్రపంచ కప్ క్వాలిఫైయర్ టోర్నమెంట్ కోసం నమీబియా జట్టుకు కెప్టెన్‌గా ఎంపికయ్యాడు.   అతను తొమ్మిది మ్యాచ్‌లలో 268 పరుగులతో టోర్నమెంట్‌లో నమీబియా తరపున అత్యధిక పరుగులు చేసిన ఆటగాడిగా నిలిచాడు.  ఆ టోర్నమెంటులో ప్లేయర్ ఆఫ్ ది టోర్నమెంట్‌గా ఎంపికయ్యాడు.

2021 సెప్టెంబరులో ఎరాస్మస్, 2021 ICC పురుషుల T20 ప్రపంచ కప్ కోసం నమీబియా జట్టుకు కెప్టెన్‌గా ఎంపికయ్యాడు,  అనంతర కాలంలో అంతర్జాతీయ క్రికెట్ కౌన్సిల్ (ICC), అతన్ని నమీబియా జట్టులో కీలక ఆటగాడిగా పేర్కొంది. టోర్నమెంట్‌కు ముందు స్కాట్లాండ్‌తో జరిగిన వార్మప్ మ్యాచ్‌లో, ఫీల్డింగ్ చేస్తున్నప్పుడు అతని వేలు విరిగింది. అయితే, గాయం ఉన్నప్పటికీ అతను టోర్నమెంట్‌లో ఆడటం కొనసాగించి, తన జట్టుకు కెప్టెన్‌ బాధ్యతలు నిర్వర్తించాడు.

2022 మార్చిలో 2022 యునైటెడ్ అరబ్ ఎమిరేట్స్ ట్రై-నేషన్ సిరీస్‌లోని రెండవ మ్యాచ్‌లో ఎరాస్మస్, 121 నాటౌట్‌గా నిలిచి వన్‌డే క్రికెట్‌లో తన మొదటి సెంచరీ సాధించాడు. .  మరుసటి నెలలో, ఉగాండాతో జరిగిన రెండవ మ్యాచ్‌లో, ఎరాస్మస్ టి20I క్రికెట్‌లో తన మొదటి సెంచరీని కూడా సాధించాడు,  ఉగాండాపై అజేయంగా 100 పరుగులు చేశాడు.

2023 జనవరిలో ఎరాస్మస్, అంతర్జాతీయ క్రికెట్ కౌన్సిల్ వారి అసోసియేట్ క్రికెటర్ ఆఫ్ ది ఇయర్ అవార్డును గెలుచుకున్నాడు. 2022 లో 56.23 సగటుతో 956 వన్‌డే పరుగులు చేశాడు, డజను వికెట్లు పడగొట్టాడు. వన్‌డే, T20I ఫార్మాట్లు రెండింటి లోనూ సెంచరీ చేశాడు.

2024 మేలో అతను, 2024 ICC పురుషుల T20 ప్రపంచ కప్ టోర్నమెంట్ కోసం నమీబియా జట్టుకు కెప్టెన్‌గా ఎంపికయ్యాడు.

## మూలాలు

వర్గం:నమీబియా టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1995 జననాలు
వర్గం:నమీబియా క్రికెట్ క్రీడాకారులు